Pesem Evrovizije 1966
Pesem Evrovizije 1966 je bil 11. izbor za Pesem Evrovizije zapovrstjo. Potekala je 5. marca 1966 v Luksemburgu, kajti zmagovalka Evrovizije 1965 je bila luksemburška predstavnica France Gall. Zmagovalec izbora je bil avstrijski predstavnik Udo Jürgens s pesmijo "Merci cherie". Jürgens je Avstrijo na Evroviziji zastopal že v letih 1964 in 1965, v tretje pa mu je uspelo zmagati. Prejel je 31 točk - malone dvakrat toliko kot drugouvrščena Švedska. Predstavnik Združenega Kraljestva Kenneth McKellar je nastopil v kiltu in nizozemska predstavnica Milly Scott je bila prva pevka na Evroviziji, ki ni bila belka. Italijanski predstavnik Domenico Modugno je kot Udo Jürgens na izboru nastopil že tretjič; pred tem v letih 1958 in 1959. Z Monakom si je sicer delil zadnje mesto, a je njegova skladba v Italiji, Španiji in Južni Ameriki postala velika uspešnica. 